รายงานคณะกรรมการตรวจสอบ

เรียน ท่านผู้ถือหุ้น บริษัท สามารถคอร์ปอเรชั่น จำกัด (มหาชน)

คณะกรรมการตรวจสอบของบริษัท สามารถคอร์ปอเรชั่น จำกัด (มหาชน)
ประกอบด้วยกรรมการอิสระจำนวน 3 ท่าน ซึ่งเป็นผู้ทรงคุณวุฒิด้านการเงิน การบัญชี กฎหมาย
และการบริหารจัดการ ได้แก่ นายประดัง ปรีชญางกูร เป็นประธานกรรมการตรวจสอบ
ดร.ทองฉัตร หงศ์ลดารมภ์ และนายเสรี สุขสถาพร เป็นกรรมการตรวจสอบ โดยมีนางวรพินท์
อิศราธรรม เป็นเลขานุการคณะกรรมการตรวจสอบ
คณะกรรมการตรวจสอบทุกท่านมีคุณสมบัติครบถ้วนตามที่กำหนดไว้ในกฎบัตรคณะกรรมการตรวจสอบ
ซึ่งสอดคล้องกับข้อกำหนด
และแนวทางปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย

คณะกรรมการตรวจสอบ ได้ปฏิบัติหน้าที่ตามขอบเขตความรับผิดชอบ
ในภารกิจที่ได้รับมอบหมายจากคณะกรรมการบริษัทอย่างเป็นอิสระ
ในการช่วยคณะกรรมการบริษัทกำกับดูแลให้การดำเนินงานของบริษัทเป็นไปโดยปราศจากการขัดแย้งทางผลประโยชน์
และมีระบบการควบคุมภายในที่เพียงพอ ผู้บริหารได้ปฏิบัติหน้าที่ด้วยความซื่อสัตย์สุจริต
ความรับผิดชอบ และเป็นไปตามนโยบายของบริษัท

ในรอบปี 2554 ได้มีการประชุมคณะกรรมการตรวจสอบทั้งสิ้น จำนวน 4 ครั้ง
โดยได้มีการหารือและแลกเปลี่ยนข้อคิดเห็นกับผู้บริหาร ผู้ตรวจสอบภายใน และผู้สอบบัญชี
ในเรื่องที่เกี่ยวข้อง สรุปสาระสำคัญในการปฏิบัติหน้าที่ได้ดังนี้

-   คณะกรรมการตรวจสอบ ได้สอบทานงบการเงินและงบการเงินรวมของบริษัทและบริษัทย่อย
    รายไตรมาส และประจำปี 2554 ซึ่งผ่านการสอบทานและตรวจสอบจากผู้สอบบัญชีแล้ว
    และนำเสนอต่อคณะกรรมการบริษัทเพื่อพิจารณาอนุมัติ โดยได้เชิญผู้บริหาร
    และผู้สอบบัญชีเข้าร่วมประชุมก่อนที่จะให้ความเห็นชอบงบการเงิน
    เพื่อสอบทานความถูกต้องครบถ้วนของงบการเงิน
    รายการปรับปรุงบัญชีที่มีผลกระทบต่องบการเงินอย่างมีนัยสำคัญ
    และความเพียงพอในการเปิดเผยข้อมูล
    รวมถึงสอบทานการเตรียมความพร้อมในการจัดทำงบการเงินตามมาตรฐานบัญชี
    ซึ่งอิงตามมาตรฐานการบัญชีสากล (International Financial Reporting
    Standards : IFRS)

คณะกรรมการตรวจสอบมีความเห็นว่า กระบวนการจัดทำรายงานทางบัญชี
และการเงินของบริษัทมีระบบการควบคุมภายในที่ดีเพียงพอ
ทำให้มั่นใจได้ว่ารายงานทางการเงินแสดงฐานะทางการเงิน
และผลการดำเนินงานของบริษัทอย่างถูกต้อง
ตามที่ควรในสาระสำคัญตามมาตรฐานการบัญชีที่กฎหมายกำหนด
มีการเปิดเผยข้อมูลในงบการเงินอย่างเพียงพอและทันเวลา เพื่อเป็นประโยชน์กับผู้ถือหุ้น นักลงทุน
หรือผู้ใช้งบการเงินในการตัดสินใจลงทุน
รวมทั้งมีความพร้อมในการจัดทำงบการเงินตามมาตรฐานการบัญชีสากล

-   คณะกรรมการตรวจสอบได้พิจารณารายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ของบริษัทให้เป็นไปตามกฎหมาย
    และกฎระเบียบตามที่คณะกรรมการกำกับตลาดทุนและหน่วยงานอื่นๆ ที่เกี่ยวข้องกำหนด
    เพื่อให้มั่นใจว่ารายการดังกล่าวสมเหตุสมผล และเป็นประโยชน์สูงสุดต่อบริษัท

คณะกรรมการตรวจสอบมีความเห็นว่าฝ่ายจัดการได้ทำรายการดังกล่าวด้วยความโปร่งใส
ไม่ก่อให้เกิดความขัดแย้งทางผลประโยชน์ และเป็นประโยชน์สูงสุดแก่บริษัท และผู้ถือหุ้น
ด้วยเงื่อนไขและราคาที่สมเหตุสมผล ดังเช่นที่ทำกับบุคคลภายนอกทั่วไป

-   คณะกรรมการตรวจสอบ ได้สอบทานการปฏิบัติงานให้เป็นไปตามกฎหมายว่าด้วยหลักทรัพย์
    และตลาดหลักทรัพย์ กฎระเบียบของสำนักงานคณะกรรมการกำกับหลักทรัพย์
    และตลาดหลักทรัพย์ ข้อกำหนดของตลาดหลักทรัพย์แห่งประเทศไทย
    คณะกรรมการกำกับตลาดทุน หรือกฎหมายที่เกี่ยวข้องกับการดำเนินธุรกิจของบริษัท
    รวมทั้งภาระผูกพันที่อาจจะเกิดขึ้น จากสัญญาที่กระทำกับบุคคลภายนอก และข้อเรียกร้องอื่นๆ
    ร่วมกับนักกฎหมาย

-   คณะกรรมการตรวจสอบ ได้กำกับดูแลงานตรวจสอบภายใน
    เพื่อให้มั่นใจว่าการดำเนินกิจกรรมตรวจสอบภายในเป็นไปอย่างมีประสิทธิภาพและมีประสิทธิผล
    เพื่อประโยชน์สูงสุดแก่บริษัท และผู้ถือหุ้น โดยได้สอบทานภารกิจ ขอบเขตการปฏิบัติงาน
    และภาระหน้าที่ความรับผิดชอบของหน่วยงานตรวจสอบภายใน รวมถึงงบประมาณประจำปี
    ความเพียงพอของบุคลากร และเครื่องมือที่ใช้ในการตรวจสอบ
    เพื่อให้การปฏิบัติงานตรวจสอบมีคุณภาพตามมาตรฐานสากล
    คณะกรรมการตรวจสอบมีความเห็นว่า ระบบงานตรวจสอบภายในของบริษัทเป็นไปอย่างอิสระ
    เพียงพอ และมีประสิทธิผล แผนงานตรวจสอบประจำปีได้สอดคล้องกับเป้าหมาย
    และความเสี่ยงของบริษัท
    ผลการปฏิบัติงานของหน่วยงานตรวจสอบภายในได้บรรลุตามเป้าหมายที่วางไว้
    รวมทั้งมีการพัฒนาคุณภาพการตรวจสอบทั้งในด้านบุคลากร
    และการปฏิบัติงานตรวจสอบให้สอดคล้องกับมาตรฐานวิชาชีพสากลอย่างต่อเนื่อง

-   คณะกรรมการตรวจสอบ
    ได้จัดทำรายงานผลการปฏิบัติงานของคณะกรรมการตรวจสอบให้กับคณะกรรมการบริษัททราบทุกไตรมาส
    โดยได้ให้ข้อเสนอแนะที่เป็นประโยชน์ต่อการบริหารงานของฝ่ายจัดการ
    ซึ่งฝ่ายจัดการได้ดำเนินการปรับปรุงแก้ไขตามข้อเสนอแนะอย่างเหมาะสม

-   คณะกรรมการตรวจสอบ ได้พิจารณาคัดเลือก เสนอแต่งตั้ง
    และเสนอค่าตอบแทนของผู้สอบบัญชีประจำปี โดยได้ประเมินความเป็นอิสระ
    คุณภาพของผลงานการตรวจสอบในปีที่ผ่านมา ทักษะความรู้ความสามารถ
    ประสบการณ์ในการตรวจสอบธุรกิจในอุตสาหกรรมโทรคมนาคม
    และทีมสนับสนุนของสำนักงานสอบบัญชีของผู้สอบบัญชีปัจจุบัน
    นอกจากนี้ได้พิจารณาความเหมาะสมของค่าตอบแทนเป็นประการสำคัญด้วย

-   คณะกรรมการตรวจสอบ ได้ประเมินผลการปฏิบัติหน้าที่ของตนเอง
    เกี่ยวกับองค์ประกอบของคณะกรรมการตรวจสอบ อำนาจหน้าที่ ความเป็นอิสระ การประชุม
    การปฏิบัติงานเกี่ยวกับการสอบทาน และให้ความเห็น
    และหรือคำแนะนำอันเป็นประโยชน์ต่อบริษัท
    ในด้านการควบคุมภายในและระบบการบริหารความเสี่ยง การจัดทำรายงานทางการเงิน
    การตรวจสอบบัญชีจากผู้สอบบัญชี ระบบการตรวจสอบภายใน
    การปฏิบัติตามกฎระเบียบและข้อบังคับ และการรายงานของคณะกรรมการตรวจสอบ
    ตามแนวทางการปฏิบัติที่ดีของตลาดหลักทรัพย์แห่งประเทศไทย
    และกฎบัตรคณะกรรมการตรวจสอบ

  ผลการประเมินพบว่า
  คณะกรรมการตรวจสอบได้ปฏิบัติหน้าที่อย่างมีประสิทธิภาพด้วยความเป็นอิสระ
  โดยสอดคล้องตามแนวทางการปฏิบัติที่ดี และกฎบัตรคณะกรรมการตรวจสอบ
  อันมีส่วนช่วยเสริมสร้างระบบการกำกับดูแลกิจการที่ดีได้อย่างมีประสิทธิผล

คณะกรรมการตรวจสอบ ได้ปฏิบัติงานตามหน้าที่ และความรับผิดชอบที่ได้รับมอบหมาย โดยใช้ความรู้
ความสามารถประกอบกับความระมัดระวังรอบคอบ และมีความเป็นอิสระอย่างเพียงพอ
โดยไม่มีข้อจำกัดในการได้รับข้อมูลทั้งจากผู้บริหาร พนักงาน และผู้ที่เกี่ยวข้อง
ตลอดจนได้ให้ความเห็นและข้อเสนอแนะต่างๆ
เพื่อประโยชน์ต่อผู้มีส่วนได้เสียทุกฝ่ายอย่างเท่าเทียมกัน

โดยสรุปในภาพรวมแล้ว คณะกรรมการตรวจสอบเห็นว่าคณะกรรมการบริษัท
ตลอดจนผู้บริหารและกรรมการบริหารของบริษัท มีจริยธรรม
และความมุ่งมั่นในการปฏิบัติหน้าที่เพื่อให้บรรลุเป้าหมายของบริษัท อย่างมีคุณภาพเยี่ยงมืออาชีพ
ได้ให้ความสำคัญอย่างยิ่งต่อการดำเนินงานภายใต้ระบบการกำกับดูแลกิจการที่มีประสิทธิผล โปร่งใส
และเชื่อถือได้ รวมทั้งมีระบบการบริหารความเสี่ยง
และระบบการควบคุมภายในที่รัดกุมเหมาะสมเพียงพอ

______________________

(นายประดัง ปรีชญางกูร)

ประธานกรรมการตรวจสอบ

บริษัท สามารถคอร์ปอเรชั่น จำกัด (มหาชน)